Etické teórie ako základ morálneho hodnotenia. Utilitarizmus. Deontika. Teória spravodlivosti. Relativizmus.

Teória etiky je systém vzájomne prepojených súvisiacich princípov, ktoré slúžia ako model alebo schéma uvažovania nad etickými otázkami a problémami. Teória nedáva konkrétny návod na riešenie konkrétnych problémov. Svojou základnou modelovou podobou a súborom princípov, ktoré stelesňuje, však uľahčuje pochopenie a narábanie s komplexom etických rozhodnutí v konkrétnych situáciách.

V rámci profesnej etiky sa ako relevantné najčastejšie uvádzajú: deontika, utilitarizmus, teória spravodlivosti a relativizmus.

Etika – je to mravoveda alebo mravouka. Je to označenie vednej disciplíny. Zaoberá sa štúdiom mravného chovania, cítenia, rozhodovania, mravných hodnôt, študuje morálne javy – je vedou o morálke. Morálka, mravnosť a morálne javy tvoria predmet výskumu etiky ako vedy.

Morálka –pochádza z latinského slova moratalis – mravný, týkajúci sa mravnosti. Oblasť ľudskej skutočnosti, ktorá je charakterizovaná protikladnosťou dobra a zla. Označuje sociálny jav (názov predmetu). Tvorí stránku ľudského chovania, rozhodovania. Zahrňuje dobro, zlo, spravodlivosť, pokrytectvo, zbabelosť (vysoká, či nízka morálka). Zlaté pravidlo mravnosti: Nerob iným to čo nechceš aby robili tebe.

Predmet etiky :skúma morálku ako sociálny jav, ako podsystém spoločnosti – sociálna etika.

- individuálna vo vzťahu k sebe

- indivídua v jeho sociálnom prostredí a makroštruktúre

- profesionálna (vojaci, zdravotníci …) 

Charakteristika etiky eudaimonizmu ako etiky šťastia a etiky povinnosti (deontickej etiky) s príkladmi predstaviteľov daného typu etiky. Dobro a zlo definované cez základné pojmy šťastia a nešťastia, cez povinnosti. Chápanie morálneho subjektu a morálneho konania v situačnej a existencialistickej etike (s príkladmi predstaviteľov daného typu etiky).

Eudaimonizmus : radosť, veselosť. Idealistické učenie, ktoré považuje úsilie človeka o blaženosť za prameň mravnosti. Šťastie je tu chápané ako základná kategória, ktorého dosiahnutie sa vyhlasuje za základ morálnych činov. Len šťastný človek je schopný mravných činov. Kategória šťastia sa dáva do popredia ešte v etických teóriách antického Grécka. K predstaviteľom patria Aristoteles ktorý šťastie interpretuje ako zvláštny prípad slasti. V stredoveku to bol Tomáš Akvinský , v jeho ponímaní je šťastie protikladné pozemským radostiam. 

Deontologizmus: grécka náuka o povinnostiach, tá časť etiky, ktorá sa zaoberá problémami povinností, čo sa má.... Redukuje morálku na povinnosť konať v každej situácii. Vo vzťahu k človeku vystupujú tieto povinnosti ako záväznosť v podobe pravidiel, ktoré sú platné pre všetkých. S týmto problémom sa stretol už Kant ktorý udáva, že pojem povinnosti sa musí zakladať na pojme dobra, aby sme konali dobro, povinnosť konať dobro. 

Dobro a zlo: etika je náuka o rozlišovaní toho, čo je dobré a čo zlé. Patrí k základným východiskovým kategóriám etiky. Je vymedzením protikladnosti ľudskej skutočnosti, ľudského konania, myslenia, cítenia. Vyjadrením protikladu mravného a nemravného. 

Dobro : je to najdôležitejšia kategória etiky, je to všetko okolo nás, spôsob jednania ľudí a deje, ktoré sú žiadúce a potrebné. Znamená a spokojnosť so svetom, ktorá však závisí od toho čo od sveta očakávame, aký obraz a svete si utvárame, od našich vzťahov k sebe, k vonkajšiemu svetu, k iným ľuďom. Dobrý človek vzbudzuje sympatie okolia a tie mu uľahčujú a spríjemňujú život. Morálka mu pomáha získať rovnováhu a vnútornú harmóniu.  

Zlo : je to opak dobra, neprítomnosť dobra v ľudskom živote, je nedostatočnosť, bieda, strádanie, zlé skutky sú výsledkom úmyslu, odporuje svedomiu, je to etická kategória. Prvotným zdrojom morálneho zla je sociálne zlo – sociálna nespravodlivosť, nepriateľské vzťahy. Kto zle žije dostáva sa do konfliktov nielen s ľuďmi, ale aj so sebou. Nemá čisté svedomie a preto nemôže nájsť životnú harmóniu. 

Povinnosť konať pokladáme za základný pojem etiky. Podľa toho človek musí  plniť svoju povinnosť konať v každej situácii. Pritom povinnosť konať mu môže spôsobiť aj utrpenie, bolesť. Len ten kto dobro pozná, môže dobro aj konať. 

Existencionalizmus:  začal sa formovať v 20. st. v Nemecku ako filozofický smer a pred 2. sv. vojnou vo Francúzsku ako dôsledok vtedajších spoločenských pomerov. Stredobodom tohto smeru je postavenie človeka v súčasnom svete. Stúpenci nevidia východisko v zmene spoločenských podmienok, ale v schopnosti jedinca nájsť svoju autentickosť v sebe samom, v osobnom jestvovaní. Človek ako morálny subjekt slobodne volí, koná podľa vlastného úmyslu. Sloboda človeka je základom skutočnej mravnosti, morálneho konania. Ľudská existencia je vo svojich základoch určená dimenziou slobody. Človek si nemôže vyberať, či bude slobodný, je vrhnutý do slobody. To ako konáme má rozhodujúce následky na usporiadanie sveta, na moje vzťahy k inému a k jeho životu. 

Etika ako filozofická disciplína skúma morálnu stránku života. Skúma zmysel ľudského správania. Ak sa na ľudský svet pozrieme z nadhľadu, zistíme, že sa v posledných desaťročiach zásadne zmenil. Veľký nárast obyvateľstva, prírodné zdroje sa zmenšujú, zvyšuje sa znečisťovanie i celkové negatívne vplyvy na stav našej planéty. Človek ako morálny subjekt sa môže v tejto situácii stať lepším, humánnejším. Práve teraz sa musí ľudstvo usilovať vytvoriť novú jednotu a hľadať základný všeľudský konsenzus s hlavnými hodnotami.: svetonázorová tolerancia, úcta k druhému človeku a spoločné úsilie o mier. Preto morálne konanie dostáva iný rozmer. Sú tu globálne priority, globálne ciele. 

Charakteristika etiky hedonizmu a utilitarizmu s príkladmi predstaviteľov daného typu etiky. Dobro a zlo definované cez základné pojmy slasti a bolesti, užitočnosti a neužitočnosti. Kantova kritika hedonizmu a utilitarizmu.

Hedonizmus : rozkoš a slasť. Podstatou je získať slasť a vyhnúť sa bolesti, je to hybný začiatok človeka, ktorý má od prírody. /hedonizmus/. Negatívny hedonizmus - dobrý život je len ten, kde nie je utrpenia. Predpisuje ľuďom túžbu po pozemských radostiach, je protikladný asketizmu. Prvým predstaviteľom bol Demokritos , nasledoval ho aj rímsky stúpenec Lucretius Kresťania v stredoveku stúpencov hedonizmu ostro odsúdili, lebo pokladali pozemské slasti za hriešne. Princíp hedonizmu sa v etike znovu objavuje so vznikom spoločenskej vrstvy buržoázie. 

Utilitarizmus : prospech , úžitok, dobro. Redukuje morálku na snahu ťažiť zo všetkého vo svoj prospech. Táto teória pokračuje v tradíciách hedonizmu. Nevidia zdroj morálky v spoločensky -historických zákonoch, ale v podstate človeka ako takého, v jeho prirodzenom úsilí vyhľadávať slasť a vyhnúť sa utrpeniu.  Predstaviteľmi boli Angličania Bentham, Mill , ktorí hlásali, že jediným cieľom je zabezpečiť maximálne šťastie pre čo najväčší počet ľudí.

Dobro a zlo definované cez základné pojmy slasti a bolesti,  užitočnosti a neužitočnosti: Podľa hedonizmu, všetko čo prináša slasť a rozkoš je dobré, čo prináša bolesť a utrpenie je zlé. Preto by sa mal človek vyhýbať utrpeniu. Utilitarizmus vyzdvihuje užitočnosť za hlavné kritérium hodnotenia. To čo je užitočné a tým aj dobré, meria sa podľa toho, ako dlho zabezpečuje blaho nejakej osoby, resp. society. Svojím zameraním na dlhodobé a spoločenské záležitosti sa však utilitarizmus odlišuje od hedonizmu.

Utilitarizmus

Utilitaristická etika (z lat. utilitas - úžitok) predpokladá, že žiadne ľudské konanie samo osebe nie je ani dobré ani zlé. Mravné hodnotenie sa deje na základe následkov, ktoré možno od konania očakávať. Podľa klasického utilitarizmu by každý človeka mal vždy jednať tak, aby svojím konaním vytváral väčšie množstvo dobra ako zla pre všetkých, ktorých sa toto konanie týka.

Aplikácia utilitarizmu naráža na niekoľko problémov:

-
šťastie je relatívne (napr. hlasná hudba môže byť pre niekoho neznesiteľná, druhému nemusí vôbec vadiť, čo však pri našej osobnej kalkulácii nemusíme dobre odhadnúť);

-
konanie, ktoré maximalizuje šťastie v krátkodobej perspektíve, sa môže z dlhodobej perspektívy javiť ako úplne nevhodné pre maximalizáciu celkovej sumy šťastia;

-
nikdy nie je dopredu isté, aké budú následky konania;

-
akékoľvek konanie sa môže javiť ako morálne dobré v určitej konkrétnej situácii (napr. klamstvo, nedodržanie sľubu a pod.) - utilitarizmus potom môže viesť k takým č-
inom, ktoré by dobrý človek za normálnych okolností nikdy nespravil;

-
utilitarizmus môže byť nespravodlivý v situácii, keď sa napr. obetuje šťastie jednej skupiny ľudí v prospech inej, aby sa dosiahla väčšia suma šťastia.

Deontika (deontológia)

Náuka o povinnostiach. Vyjadruje presvedčenie, že konanie môže byť morálne (alebo nemorálne) samo o sebe na základe svojej imanentnej povahy a nezávisle na následkoch. Dôležitý je úmysel konajúceho, nie výsledok jeho konania. Napríklad dodržať sľub alebo rešpektovať práva iných je žiaduce nie preto, že by takéto konanie garantovalo dobré výsledky, ale preto, že ide o plnenie povinnosti.

K trom hlavným zdrojom povinností patria:

1.
Povinnosti dané náboženstvom - napr. Desať Božích prikázaní. 

2.
Povinnosti dané spoločenským poriadkom, tzv. svetské povinnosti, ktoré nemajú náboženské príčiny. Môže to byť napr. etický kódex alebo zákon (vyplývajúci z legislatívnych alebo súdnych činností). Nedodržanie náboženských povinností ovplyvňuje duševnú stránku, dotýka sa duševného bytia (napr. v podobe výčitiek svedomia), nedodržiavanie svetských povinností sa zase dotýka fyzického bytia, trestá sa pokutami, väzením alebo aj trestom smrti.

3.
Povinnosti dané rozumom - ide o filozofický prístup, ktorý sa opiera o rozum, logiku, filozofickú analýzu. Hlavným cieľom je sformulovať povinnosti zahŕňajúce pravidlá, ktoré by boli akceptovateľné pre všetkých ľudí bez ohľadu na náboženské presvedčenie. Najznámejšie z tejto oblasti sú diela Immanuela Kanta Kritika praktického rozumu, Základy metafyziky mravov a Listy o etike. V týchto dielach Kant vysvetľuje pojem kategorický imperatív, ktorý zaviedol ako formulu na vymedzenie toho, či navrhované pravidlo skutočne odráža morálnu povinnosť. Kant predpokladá, že základom etiky je ľudský rozum a že ľudia môžu o morálne správnom konaní sami a nezávisle rozhodovať. Tvrdí, že základom rozhodovania musí byť uplatnenie kategorického imperatívu, ktorý umožňuje určiť, či je dané pravidlo morálne správne vo všetkých prípadoch. To znamená, musia byť splnené dve podmienky:

Deontika uprednostňuje povinnosť pred dôsledkami konania. Sociálny pedagóg sa však často musí rozhodovať aj na základe okolností, súvislostí a dôsledkov určitého konania, preto je pre jeho rozhodovanie dôležitá aj ďalšia teória: utilitarizmus.

Teória spravodlivosti

Spravodlivosť chápe ako základ morálneho hodnotenia a rozhodovania sa. Predstaviteľom teórie spravodlivosti je napr. John Rawls, ktorý vo svojich úvahách, použitím myšlienkového experimentu dospel k dvom princípom spravodlivosti. Predstavme si, že všetci ľudia sú zahalení „závojom nevedomosti“. Za týmto závojom by sme vedeli, že sme rozumné ľudské bytosti a že sami seba  vysoko hodnotíme. Nevedeli by sme však, či sme bohatí alebo chudobní, či sme členovia vyššej alebo nižšej triedy, či sme talentovaní alebo netalentovaní, bieli alebo čierni a pod. Otázka, ktorú by sme sami sebe chceli zodpovedať, znie: Aké princípy by sme považovali za spravodlivé alebo správne, keby sme nevedeli, aké miesto zaujímame v spoločnosti?

1.
Každý jedinec má mať rovnaké právo na čo najväčšiu základnú slobodu v miere, ktorá takú istú slobodu dáva ostatným.

2.
Sociálne a ekonomické nerovnosti je potrebné usporiadať tak, aby:

-
v sebe primerane obsahovali predpoklad, že sú na prospech každého;

-
boli späté s pracovnými pozíciami a funkciami otvorenými pre všetkých.

Prvý princíp zaručuje rovnakú slobodu každého jednotlivca na úrovni maximálne zlučiteľnej so slobodou kohokoľvek iného. Každý chce toľko slobody na dosiahnutie svojich cieľov, koľko možnej slobody povoľuje racionálnosť a úcta k človeku.

Druhý princíp je kontroverznejší, obsahuje egalitárny moment. Druhá časť tohto princípu vyžaduje rovnosť príležitostí a prístupu k funkciám a úradom. To sa všeobecne prijíma. Prvá časť však vytvára priestor pre nerovnosti v bohatstve, majetku a príjmoch, vo vplyve a prestíži. Tvrdí, že takéto nerovnosti sú prijateľné pre všetkých, pokiaľ prinesú úžitok aj tej najmenej zvýhodnenej skupine.

Relativizmus

S teóriou etiky známou ako relativizmus sa prvý krát stretávame v prácach Protagorasa, filozofa, ktorý žil v starovekom Grécku (približne 480 - 411 p.n.l.). Jeho slávny výrok, že “človek je mierou všetkých vecí, jestvujúcich, že sú, nejestvujúcich, že nie sú”, položil základy relativizmu. Podľa relativizmu každý jedinec rozlišuje dobro a zlo výhradne na základe vlastných životných skúseností - tzv. Individuálny relativizmus. Existuje aj tzv, kultúrny relativizmus, podľa ktorého nejestvujú žiadne morálne princípy, ktoré sa všeobecne vzťahujú na každú spoločnosť. Dobro a zlo si v konečnom dôsledku určuje každá spoločnosť pre svojich členov.
Pozitívom relativizmu je, že nabáda človeka, aby sám dospel k morálnemu rozhodnutiu. Má však dve hlavné úskalia:

1.
Obsahuje základný logický rozpor: teória tvrdí, že nejestvujú žiadne pravidlá, ktoré by platili rovnako pre všetkých, hoci samotný relativizmus je vlastne takýmto pôravidlom.

2.
Podľa tejto teórie by muselo platiť, aby sme tolerovali činnosti, ktoré považujeme za neakceptovateľné jednoducho preto, lebo ich akceptujú iní ľudia alebo spoločnosť.

Všetky z uvedených teórií, okrem relativizmu, sú založené na princípe, že každý jedinec (alebo spoločnosť) je v konečnom dôsledku zodpovedný za určenie morálnej hodnoty skutku na základe faktorov (zvyčajne pravidiel alebo princípov), ktoré platia rovnako pre všetkých.

Podľa relativizmu zas  každý jedinec (alebo spoločnosť) je v konečnom dôsledku zodpovedný za určenie morálnej hodnoty skutku na základe faktorov, ktoré jedinec (alebo spoločnosť) považuje za náležité.

